জাতীয় নির্বাচক হিসাবে তিনি ছিলেন মহেন্দ্র সিংহ ধোনির উত্থানের নেপথ্যে। তিনি কিরণ মোরে— নেপথ্যে বড় ভূমিকা পালন করলেন পরদার ধোনিকে সফল করে তোলার জন্য।
সুশান্ত সিংহ রাজপুতকে ন’মাস ধরে বিশেষ ক্রিকেট ট্রেনিং দিয়েছেন প্রাক্তন ভারতীয় ক্রিকেটার এবং নির্বাচক মোরে। শুক্রবার, ‘এম এস ধোনি: দ্য আনটোল্ড স্টোরি’ মুক্তির প্রথমদিনে মোরে মোবাইল ফোনে ‘এবেলা খেলা’কে বললেন, ‘‘সুশান্তকে কিন্তু আমি সিরিয়াস ক্রিকেট ট্রেনিং করিয়েছি। ভাল বোলারদের বিরুদ্ধে ওকে খেলিয়েছি নেটে। তাতে বেশ কয়েকজন পেসারও ছিল। আর বেশ কয়েকবার সুশান্তের গায়ে বল লেগেছে।’’ 
আরও অবাক করে দিয়ে এরপর মোরে বললেন, ‘‘আমি একটুও বাড়িয়ে বলছি না। সত্যিকারের হিরোর মতোই দুঃসাহস দেখিয়ে নেটে ব্যাটিংয়ের ট্রেনিং নিয়ে গিয়েছে সুশান্ত। অনেক আঘাত পেয়েছে। কিন্তু দাঁতে দাঁত চেপে সহ্য করেছে। সেই কারণে আমি ওকে একশো ভাগ কৃতিত্ব দেব।’’ 
পরদার ধোনিকে দেখে বাস্তবের ধোনিও চমকে উঠেছিলেন বলে জানালেন মোরে। ‘‘আন্ধেরির একটা জায়গায় সুশান্তকে নিয়ে আমার এই ট্রেনিং চলত। মাহি আমাদের ট্রেনিংয়ে কখনও আসেনি। কিন্তু ওকে ভিডিও ক্লিপিংস দেখানো হয়েছিল। সেটা দেখে ও আমাকে ফোন করে বলে, আপনি তো হিরোকে ক্রিকেটার বানিয়ে দিয়েছেন।’’ মূলত কী শেখাতেন তিনি? প্রশ্ন করায় মোরে যোগ করলেন, ‘‘আমরা ন’মাস ধরে ধোনির মতো প্রায় সমস্ত কিছু করার ট্রেনিং করে গিয়েছি। ধোনির শট মারার বিশেষ ভঙ্গি আছে। যেভাবে ও স্কোয়ার কাট মারে, ড্রাইভ মারে, ছক্কা মারে সেগুলো ধোনির মতো আনার চেষ্টা করে গিয়েছি।’’
মোরে জোর দিয়ে বলছেন, তাঁদের সেই চেষ্টা সফল হয়েছে। যদিও তিনি নিজে প্রথম মুক্তির দিনেই ফিল্মটি দেখে উঠতে পারেননি। ‘‘আমি কাল, শনিবার যাচ্ছি। আজই পারলাম না একটু কাজে ব্যস্ত হয়ে পড়েছিলাম বলে।’’ আর হেলিকপ্টার শটের ট্রেনিং তিনি কীভাবে দিলেন? ‘‘ওটা নিয়ে প্রচুর খাটতে হয়েছিল। কারণ, হেলিকপ্টার শট মারার জন্য বলের লেংথ বোঝার খুব দরকার। শর্ট পিচ্ড বলে তো আর হেলিকপ্টার শট মারা যায় না। কিন্তু সুশান্তের সবচেয়ে বড় গুণ ছিল, হাল ছাড়ত না।’’ 
পরদার নায়ককে কোন জিনিসটা শেখানো সবচেয়ে কঠিন ছিল? মোরে বললেন, ‘‘উইকেটকিপিং। ওটা তো একেবারে অন্যরকম একটা আর্ট। সুশান্ত এমনিতে টেনিস বলে ক্রিকেট খেলত। তাতে ব্যাটিংয়ের ক্ষেত্রে হয়তো কিছুটা সুবিধা হয়েছিল। কিন্তু উইকেটকিপিংটা পুরোপুরি নতুন ছিল।’’ কিন্তু ক্যাপ্টেন কুল ধোনির বরফ-শীতল মেজাজ কী করে আনতে পারবেন পরদার নায়ক? মোরে এবার বলে উঠলেন, ‘‘আমরা এটাও প্র্যাক্টিস করতাম। কীভাবে ধোনি তাকায়, কীভাবে হাঁটে, সমস্ত কিছু। আমার তো মনে হয়, পরদার নায়কও কুল কুল।’’